CELEX: 32017R1526
Language: bg
Date: 2017-09-06 00:00:00
Title: Регламент за изпълнение (ЕС) 2017/1526 на Комисията от 6 септември 2017 година относно неодобряването на активното вещество бета-циперметрин в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (Текст от значение за ЕИП. )

7.9.2017   
            
            
               BG
            
            
               Официален вестник на Европейския съюз
            
            
               L 231/1
            
         РЕГЛАМЕНТ ЗА ИЗПЪЛНЕНИЕ (ЕС) 2017/1526 НА КОМИСИЯТА
   от 6 септември 2017 година
   относно неодобряването на активното вещество бета-циперметрин в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 от него,
   като има предвид, че:
   
               (1)
            
            
               Съгласно член 80, параграф 1, буква а) от Регламент (ЕО) № 1107/2009 Директива 91/414/ЕИО на Съвета (2) се прилага по отношение на процедурата и условията за одобрение на активни вещества, за които е прието решение в съответствие с член 6, параграф 3 от същата директива преди 14 юни 2011 г. По отношение на бета-циперметрина условията, предвидени в член 80, параграф 1, буква а) от Регламент (ЕО) № 1107/2009, са изпълнени с Решение за изпълнение 2011/266/ЕС на Комисията (3).
            
         
               (2)
            
            
               В съответствие с член 6, параграф 2 от Директива 91/414/ЕИО на 13 ноември 2009 г. Обединеното кралство получи заявление от Cerexagri SAS за включване на активното вещество бета-циперметрин в приложение I към Директива 91/414/ЕИО. С Решение за изпълнение 2011/266/ЕС бе потвърдено, че документацията е пълна, тоест може да се приеме, че принципно отговаря на изискванията за данни и информация от приложения II и III към Директива 91/414/ЕИО.
            
         
               (3)
            
            
               В съответствие с разпоредбите на член 6, параграфи 2 и 4 от Директива 91/414/ЕИО беше направена оценка на въздействието на посоченото активно вещество върху здравето на човека и на животните и върху околната среда за видовете употреба, предложени от заявителя. На 4 април 2013 г. определената за докладчик държава членка представи проект на доклад за оценка.
            
         
               (4)
            
            
               Проектът на доклада за оценка беше разгледан от държавите членки и от Европейския орган за безопасност на храните („Органът“). На 27 май 2014 г. Органът представи на Комисията заключението си във връзка с оценката на риска от употребата на активното вещество бета-циперметрин (4) като пестицид. Органът стигна до заключението, че за оценените видове употреба на бета-циперметрина съществува висок риск за водни организми, пчели и неприцелни членестоноги. В допълнение, оценката на риска за почвата и за водните организми и оценката на експозицията на подпочвените води не може да бъде завършена, тъй както е предоставена недостатъчна информация във връзка със съдбата и поведението на частта от бета-циперметрина, представляваща циклопропилов пръстен. Освен това не е била представена информация за метаболизма при селскостопанските животни, която е необходима, за да се потвърди определението за остатъчно вещество за животински продукти, и информация за токсикологичния профил на метаболита PBA и неговата относимост към оценката на риска за потребителите.
            
         
               (5)
            
            
               Поради това не беше възможно да се направи заключение въз основа на наличната информация, че бета-циперметринът отговаря на критериите за включване в приложение I към Директива 91/414/ЕИО.
            
         
               (6)
            
            
               Комисията прикани заявителя да представи своите коментари относно заключението на Органа. Освен това в съответствие с член 9 от Регламент (ЕС) № 188/2011 (5) Комисията прикани заявителя да представи своите коментари относно проекта на доклада за преразглеждане. Заявителят представи своите коментари, които бяха разгледани внимателно.
            
         
               (7)
            
            
               Въпреки изложените от заявителя аргументи обаче не бе възможно да бъдат отхвърлени опасенията, посочени в съображение 4. Следователно не беше доказано, че може да се очаква, че при предлаганите условия на употреба продуктите за растителна защита, съдържащи бета-циперметрин, ще отговорят като цяло на изискванията, установени в член 5, параграф 1, букви а) и б) от Директива 91/414/ЕИО.
            
         
               (8)
            
            
               Поради това бета-циперметринът следва да не бъде одобрен в съответствие с член 13, параграф 2 от Регламент (ЕО) № 1107/2009.
            
         
               (9)
            
            
               Настоящият регламент не засяга подаването на ново заявление за бета-циперметрин от заявителя в съответствие с член 7 от Регламент (ЕО) № 1107/2009.
            
         
               (10)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Неодобряване на активно вещество
   Активното вещество бета-циперметрин не се одобрява.
   Член 2
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 6 септември 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 309, 24.11.2009 г., стр. 1.
   
      (2)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).
   
      (3)  Решение за изпълнение 2011/266/ЕС на Комисията от 2 май 2011 г. за признаване по принцип на пълнотата на документацията, представена за подробен преглед с оглед на възможното включване на бета-циперметрин, евгенол, гераниол и тимол в приложение I към Директива 91/414/ЕИО на Съвета (ОВ L 114, 4.5.2011 г., стр. 3).
   
      (4)  ЕОБХ (Европейски орган за безопасност на храните), 2014 г., Заключение относно партньорския преглед на оценката на риска от пестициди за активното вещество бета-циперметрин. EFSA Journal (Бюлетин на ЕОБХ) 2014;12(6):3717, 90 стр. doi:10.2903/j.efsa.2014.3717.
   
      (5)  Регламент (ЕС) № 188/2011 на Комисията от 25 февруари 2011 г. за определяне на подробни правила за прилагане на Директива 91/414/ЕИО на Съвета по отношение на процедурите за оценка на активните вещества, които не са били предлагани на пазара две години след датата на нотифициране на посочената директива (ОВ L 53, 26.2.2011 г., стр. 51).